દરેક મા પોતાનામાં રહેલ સંસ્કારશક્તિથી પોતાના બાળક માટે ગર્ભથી મોક્ષ સુધી જવાનો રાજમાર્ગ તૈયાર કરી શકે છે. સામાન્ય રીતે સ્ત્રી પોતાના ગર્ભસ્થ શિશુને સુખી સંપન્ન જોવાની કામના રાખે છે પણ હંમેશા બાળકને મહાપુરુષ બનાવવાનો દષ્ટિકોણ અપનાવવો જોઈએ કારણ કે વ્યક્તિ મહત્વની હોય તે સારી વાત છે પણ સારી હોય તે વધારે મહત્વનું છે. આ વાત માતા પોતાના ગર્ભમાં રહેલ બાળકને શીખવાડી શકે છે ગર્ભસંસ્કરણ દ્વારા. આ નવ મહિના દરેક ખુશીની પળને બાળકના નામ પર કરી દો, પછી જુઓ તમારા બાળકના જીવનમાં સોનેરી તેજોમય સૂર્યનો ચળકાટ હંમેશાં રહેશે. શરત માત્ર એટલી જ કે આ માટે પોતાના અંતઃકરણમાં આદર્શો પ્રત્યે ઊંડી શ્રદ્ધા સ્થાપવામાં આવે અને એના માટે સાહસ એકઠું કરવામાં આવે. ત્યારબાદ તેને અનુરૂપ સતત ચિંતન, રહેણીકરણી, આહાર-વિહાર અપનાવવા. આમ થાય તો ગર્ભાવસ્થામાં જ બાળકનું શારીરિક + માનસિક = ભાગ્ય ઘડતર થઈ શકે. જ્યારે આર્કિટેક્ટ ઈમારત બનાવે ત્યારે પહેલાં તેની બ્લ્યુપ્રિન્ટ તૈયાર કરે છે. તેમ ભાવિ માતાએ પણ પોતાના નવ મહિના બાળકને સમર્પિત કરવા જોઈએ.